Aarto-strafpuntstelsel eers heelwat later van krag  (Argieffoto: Departement van vervoer/Twitter) Die omstrede wysigingswet op die Administratiewe Beregtiging van Padverkeersoortredings (Aarto) het vandag in werking getree. Dit sal egter in fases ingestel word en die strafpuntstelsel sal eers oor ŉ jaar in werking tree. Pres. Cyril Ramaphosa het die Aarto-wetsontwerp op 13 Augustus 2019 onderteken en dit sou in Junie verlede jaar landwyd in werking getree het, maar dit is egter weens die Covid-19-pandemie uitgestel. Fikile Mbalula, minister van vervoer, het Donderdag aangekondig dat Aarto in vier fases ingestel sal word. “Ons is bewus van die opmerkings en vrae wat lede van die publiek het met betrekking tot die inwerkingstelling van Aarto en die strafpuntstelsel.” Aarto is al sedert 2008 in die Tshwane-metro en Johannesburg in werking, maar sonder die strafpuntstelsel. Mbalula meen die stelsel is met welslae in die Tshwane-metro en Johannesburg toegepas ondanks sekere groeipyne. Ander partye het dit egter as ŉ reusemislukking beskryf en gesê dit moet ŉ aanduiding wees dat die regering nie oor die vermoë beskik om dit nasionaal in te stel nie. Die fase-inwerkingstelling van Aarto is volgens Mbalula om te verseker dat alle metro’s en plaaslike munisipaliteite die wetgewing ten volle nakom danksy lesse wat geleer is met die toepassing daarvan in Johannesburg en Tshwane. Die eerste fase, wat vandag in werking getree het en tot 30 September voortduur, behels die totstandkoming van sewe dienspunte en om die NaTIS-stelsel in staat te stel om Aarto-betalings in te vorder. ŉ Bewustheidsveldtog sal terselfdertyd gehou word. Minister Fikile Mbalula. Foto: @MbalulaFikile/Twitter Fase twee, wat van 1 Oktober tot 31 Desember sal plaasvind, is geoormerk om 67 metro’s en plaaslike munisipaliteite aanlyn te kry rakende die Aarto-proses, asook die totstandkoming van ŉ verdere 18 dienspunte. In dié tydperk sal die appèltribunaal, wat motoriste se besware gaan aanhoor, in volle werking tree. Van 1 Januarie tot 30 Junie 2022 sal fase drie plaasvind en die 144 oorblywende plaaslike munisipaliteit ook ingesluit word. Die strafpuntstelsel sal op 1 Julie 2022 in werking tree wanneer fase vier begin. Dié fase sal tot 30 Junie 2023 duur en daartydens sal rehabilitasieprogramme vir reeksoortreders bekend gestel word en 20 Aarto-selfdienswinkels tot stand kom. Mbalula het gesê wanneer die vierde fase, naamlik die strafpuntstelsel, begin, sal motoriste nie meer kan aanvoor dat hulle nie die aard en gevolge van die Aarto-proses verstaan nie. Volgens die strafpuntstelsel sal motoriste strafpunte kry vir elke verkeersoortreding. ŉ Maksimum van 15 punte kan opgehoop word waarna ŉ bestuurder se rybewys vir drie maande opgeskort word vir elke punt waarmee die drempel oorskry is. Strafpunte word met een punt elke drie maande minder indien daar geen verdere oortredings is nie. Mbalula het daarop gewys dat Aarto ingestel word “om lewens te red” en dat diegene wat padverkeerswette gehoorsaam niks sal hê om oor bekommerd te wees nie.